钦定古今图书集成/明伦汇编/官常典/第241卷 > 哈剌哈孙
## 钦定古今图书集成/明伦汇编/官常典/第241卷 > 哈剌哈孙

按《元史》本传：“哈剌哈孙，斡剌纳儿氏。曾祖启昔礼，始
事王可汗。脱斡璘王可汗与太祖约为兄弟，及太祖
得众，阴忌之，谋害太祖。启昔礼潜以其谋来告，太祖
乃与二十馀人一夕遁去，诸部闻者多归之。还攻灭
王可汗，并其众，擢启昔礼为千户，赐号荅剌罕，从平
河西、西域诸国。祖博理察，太宗时从太弟睿宗攻河”
南，取汴、蔡，灭金，赐顺德以为分邑。父囊加台，从宪宗
伐蜀，卒于军。哈剌哈孙威重，不妄言笑，善骑射，工国
书，又雅重儒术。至元九年，世祖录勋臣后，命掌宿卫，
袭号荅剌罕。自是人称荅剌罕而不名。帝尝谕之曰：
“汝家勋载王府，行且大用汝矣。”又语皇太子曰：“荅剌
罕非常人比，可善遇之。”十八年，割钦、廉二州，益其食
邑。二十二年，拜大宗正。用法平允，审录冤滞，所活数
百人。时相请以江南狱隶宗正，哈剌哈孙曰：“江南新
附，教令未孚，且相去数千里，欲遥制其刑狱，得无冤
乎？”事遂止。二十八年，拜荣禄大夫、湖广行省平章政
事。台臣言：其在宗正决狱平即去，恐难其继者。帝曰：
“湖广之地，朕尝驻跸，非斯人不可。”遂行。时江湖间盗
贼出没，剽取商旅货财，哈剌哈孙至，则发卒悉擒诛
之，水陆之途，始皆无梗。初，枢密置行院于各省，分兵
民为二，奸人植党自蔽。后因入觐，极陈其不便，帝为
罢之，因问曰：“风宪之职，人多言其挠吏治，信乎？”对曰：
“朝廷设此以纠奸慝，贪吏疾之，妄为谤耳。”帝然其言。
三十年，平章刘国杰将兵征交趾，哈剌哈孙戒将吏
无扰民。会有夺民鱼菜者，杖其千户，军中肃然。俄有
旨发湖湘富民万家屯田广西，以图交趾，哈剌哈孙
密遣使奏曰：“往年远征无功，疮痍未复。今徙民瘴乡，
必将怨叛。”吏莫知其奏，抱卷请署，弗答。吏再请，则曰：
“姑缓之。”未几，使还，报罢，民皆感悦。及广西元帅府请
募南丹五千户屯田，事上，行省哈剌哈孙曰：“此土著
之民，诚为便之，内足以实空地，外足以制交趾之寇，
可不烦士卒而馈饷有馀。”即命度地立为五屯，统以
屯长，给牛种农具与之。湖南宣慰张国纪建言，欲按
唐、宋末征民间夏税。哈剌哈孙曰：“亡国弊政，失宽大
之意，圣朝可行耶？”奏止其议。大德二年，入朝上都。成
宗拜光禄大夫、江浙行省左丞相，视政七曰，征拜中
书左丞相，进阶银青光禄大夫。既拜命，斥言利之徒，
一以节用爱民为务，有大政事，必引儒臣杂议。京师
久阙孔子庙，而国学寓他署，乃奏建庙学，选名儒为
学官，采近臣子弟入学。又集群议建南郊，为一代定
制。五年，同列有以云南行省左丞刘深计，倡议曰：“世
祖以神武一海内，功盖万世。今上嗣大历服，未有武
功以彰休烈。西南夷有八百媳妇国，未奉正朔，请往
征之。”哈剌哈孙曰：“山峤小夷，辽绝万里，可谕之使来，
不足以烦中国。”不听，竟发兵二万，命深将以往。道出
湖广，民疲于馈饷。及次顺元，深胁蛇节求金三千两、
马三千匹。蛇节因民不堪，举兵围深于空谷，首尾不
能相救。事闻，遣平章刘国杰往援，擒蛇节，斩军中。然
士卒存者才十一二，转饷者亦如之，讫无成功。帝始
悔不用其言。会赦，有司议释深罪。哈剌哈孙曰：“徼民
首衅，丧师辱国，非常罪比。不诛无以谢天下。”奏诛之。
七年进中书右丞相。尝言：“治道必先守令，近用多不
得其人。”于是精加遴选，定《官吏赃罪》十二章，及丁忧、
婚聘、盗贼等制，禁献户及山泽之利。每岁车驾幸上
都，哈剌哈孙必留守京师。时帝弗豫，制出中宫，群邪
党附，哈剌哈孙以身匡之，天下宴然。十年加开府仪
同三司，监修国史，置僚属。冬十一月，帝寝疾笃甚，入
侍医药，出总宿卫。藩王欲入侍疾者，不听。日理机务
如故。十一年春，成宗崩。时武宗抚军北边，仁宗侍太
后在怀庆。诸奸臣谋断北道，请成后垂帘听政，立安
西王阿难荅剌。哈剌哈孙密遣使北迎武宗，南迎仁
宗，悉收京城百司符印，封府库，称疾卧阙下。内旨日
数至，并不听，文书皆不署。众欲害之，未敢发。及仁宗
至近郊，众犹未知也。三月朔，列牍请署，后决以三月
三日御殿听政，乃立署之，众大喜，莫知所为。明日，迎仁宗入，执左丞相阿忽台及安西王阿难荅等就诛，
内难悉平，自冬至春，未尝一至家休沐。夏五月，武宗
至自北，即皇帝位，拜太傅、录军国重事，仍总百揆，赐
宅一区，以其子脱欢入侍。初，仁宗之入也，阿忽台有
勇力，人莫敢近，诸王秃剌寔手缚之，以功封越王。三
宫尽幸其第，赐与甚厚，以庆元路为其食邑。哈剌哈
孙力争之曰：“祖宗之制，非亲王不得加一字之封。秃
剌疏属，岂得以一日之功，废万世之制哉！”帝不听。秃
剌因谮于帝曰：“方安西王谋干大统，哈剌哈孙亦尝
署文书。”由是罢相，出镇北边。诏曰：“和林为北边重镇，
今诸部降者又百馀万，非重臣不足以镇之，念无以
易哈刺哈孙者。”赐黄金三百两，白银三千五百两、钞
十五万贯、帛四万端，乳马六十匹。以太傅、右丞相行
和林省事，太后亦赐帛二百端、钞五万贯。至镇，斩为
盗者一人，分遣使者赈降户，奏出钞帛易牛羊以给
之，近水者教取鱼食。会大雪，民无取得食。命诸部置
传车，相去各三百里，凡十传，转米数万石以饷饥民，
不足则益以牛羊。又度地置内仓，积粟以待来者。浚
古渠，溉田数千顷，治称海屯田，教部落杂耕其间，岁
得米二十馀万，北边大治。至大元年，赐大帐，如诸王
诸藩礼。十一月，寝疾，语其属曰：“吾不能复佐理国事
矣。行省之务，汝曹勉之，毋贻朝廷忧。”薨，年五十二。帝
闻之，惊悼曰：“丧我贤相。”赙钞二万五千贯，诏归葬昌
平。追赠推诚履政佐运功臣、太师、开府仪同三司、上
柱国，追封顺德王，谥忠献。